“Гістарычна склалася так, — адзначыла Алена Паўлава, — што Беларусь з’яўляецца гасціннай краінай, дзе можна азнаёміцца з культурай, звычаямі многіх народаў. І Мінская міжнародная кніжная выстава — гэта не толькі адна з самых буйных прафесійных кніжных выстаў на постсавецкай прасторы. Наш кніжны форум мае свае асаблівасці ў культурным і ідэалагічным плане. У першую чаргу гэта пляцоўка, якая аб’ядноўвае, на якой сустракаюцца вядомыя пісьменнікі з розных краін свету. Сядаючы за агульны круглы стол, яны знаходзяць важныя агульныя падыходы, даказваюць сваёй творчасцю і прысутнасцю ў Мінску, што на самай справе паміж нашымі народамі значна больш таго, што аб’ядноўвае, а не падзяляе. За апошнія гады Беларуссю зроблена вельмі шмат, каб вядомыя замежныя пісьменнікі і выдаўцы адчулі гэта агульнае культурнае поле, на якім самыя вострыя пытанні вырашаюцца пры дапамозе адной зброі — мудрага, узважанага слова і павагі адно да аднаго. Гэта стала магчымым дзякуючы не толькі непасрэдным сустрэчам падчас кніжнай выставы, але і таму, што Беларусь вядзе пастаянную сістэмную работу па ўмацаванні міжнародных літаратурных і культурных сувязей. Штогод у нашай краіне выдаецца значная колькасць кніг замежных аўтараў, іх творы рэгулярна друкуюцца на старонках беларускіх перыядычных выданняў”.